 

**בבית הדין הצבאי המחוזי**

**במחוז שיפוטי ח"א**

**בפני כבוד השופט**: **אל"ם מאיר ויגיסר**

בעניין: התובע הצבאי (ע"י ב"כ, קמ"ש יואב שטיין)

נגד

הנאשמת :X/XXX סמל ז' ב' א' (ע"י ב"כ, עו"ד קובי מרגולוב עו"ד אלון הראל)

**הכרעת - דין**

על פי הודאתה מורשעת הנאשמת בעבירה של שימוש בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג - 1973, בהתאם לכתב האישום ולפרטים הנוספים.

1. **ניתנה היום, י"ב בטבת תשפ"ד, 24.12.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

**שופט**

**גזר - דין**

הנאשמת הורשעה על פי הודאתה בעבירה של שימוש בסם מסוכן, על כך שבמהלך תקופת שירותה בצה"ל, החל מחודש מרץ 2022 ועד לחודש דצמבר 2023, מועד מעצרה, השתמשה בסם מסוכן מסוג קנאביס במספר הזדמנויות שונות, מתוכן פעם אחת במהלך חודש נובמבר 2023 בנסיבות צבאיות בגדוד חיל האוויר.

הנאשמת התגייסה לשירות צבאי ביום 21 למרץ 2022 ושירתה כלוחמת הגנה אווירית בכיפת ברזל עד לחודש נובמבר 2023. תיק החקירה בעניינה נפתח בעקבות חקירתו של חייל אחר והיא הודתה בכל המיוחס לה בכתב האישום. היא מוחזקת במעצר החל מיום 14 בדצמבר 2023.

הצדדים הציגו לפניי הסדר טיעון המתחשב מן הצד האחד בחומרת העבירה, שימוש בסמים מסוכנים שהוא אינו חד פעמי כאשר אחד מהשימושים בנסיבות צבאיות תוך פגיעה בערכי המשמעת ובכוננות הנדרשת מחיילי צה"ל, ובמיוחד כאשר השימוש בנסיבות צבאיות נעשה בתוככי המסגרת הצבאית. מנגד התחשבו הצדדים בכך שהנאשמת הודתה, נטלה אחריות על מעשיה וחסכה בזמן שיפוטי יקר. צוין כי מצבה האישי מורכב ונסיבות חייה אינן פשוטות.

לנוכח השיקולים שפורטו סברתי כי ההסדר הינו ראוי, ומאפשר לנאשמת הזדמנות שנייה להמשיך בצורה תקינה בשירות הצבאי עד להשלמתו באופן מלא ולכן מצאתי לנכון לכבדו.

על הנאשמת נגזרים, אפוא, העונשים הבאים:

1. **ארבעים וחמישה (45) ימי מאסר לריצוי בפועל, שיימנו החל מיום מעצרה.**
2. **עונש מאסר מותנה בן שישים (60) ימים למשך שנתיים (2), שלא תעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן שלושים (30) ימים למשך שנתיים (2), לבל תעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם תעבור עבירה לפי פקודת מטכ"ל 33.0220, למעט בגין שתיית משקה משכר.**
4. **שמונים ותשעה (89) ימי פסילה מלקבל ומלהחזיק רישיונות נהיגה צבאיים ואזרחיים החל מיום סיום ריצוי עונש המאסר. הנאשמת אינה נדרשת להפקיד את רישיונותיה בסמכות רישוי צה"ל וזאת משום שהצהירה בפניי שטרם קיבלה את הרישיון החדש ממשרד הרישוי ואינה מחזיקה בתעודת רישיון נהיגה תקפה.**
5. **הורדה לדרגת טוראי.**

**המזכירות תעביר את הפרוטוקול אל שלישות הכלואים על מנת שיאפשרו לנאשמת לקבל ציוד אישי שהביאו לה הוריה.**

1. **זכות ערעור כחוק.**
2. **ניתן היום, י"ב בטבת תשפ"ד, 24.12.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

**שופט**

**נערך על ידי :ג.ח**

**בתאריך:31.12.2023**

**חתימת המגיה: סגן שיר בן-ארמון**